Сетон Халлын Их Сургууль

Сетон Халлын Их Сургууль (СХИС) нь АНУ-ын Нью Жерси мужийн Саут Оранж хотод байрлах хувийн эзэмшлийн "Ромын Католик Судалгааны Их Сургууль" юм. Энэхүү сургуулийг анх Хамба лам Жэймс Рузвельт Бэйли үүсгэн байгуулж өөрийн нагац эгчийн нэрээр нэрлэсэн байдаг. Түүний нагац эгчийг Элизабет Энн Сетон гэх ба түүний нэрээр нэрлэсэн энэхүү сургууль нь АНУ-ын хамгийн эртний епархия(Эпархия нь бүс нутгийн шашны үйл ажиллагааг удирдах олон хүнтэй байгууллага) сургууль юм. Сетон Халл нь нийт 9 сургууль коллежоос бүрдэх ба 5800 орчим бакалаврын оюутантай үүнээс гадна 4400 орчим бакалавраас дээш зэргээр (магистр,доктор) сурж буй оюутнуудаас бүрддэг. "R2: Докторын зэрэг олгодог,өндөр судалгааны идэвхтэй" их сургуулиудын ангилалд багтдаг байна. Эрэгтэйчүүдийн сагсны багаараа алдартай бөгөөд энэхүү баг нь 1989 онд Үндэсний Коллежийн Атлетикийн Холбооноос ҮКАХ зохион байгуулсан сагсан бөмбөгийн аваргын тоглолтын финалд шалгарсан ч Мичиганы багт нэмэлт цаг дээр 79-80 буюу 1 онооны зөрүүтэй ялагдаж үүнээс хойш нийт 13 удаа ҮКАХ-д оролцсон байдаг. Үүний ачаар энэхүү сургууль нь улс даяар телевиз гарч, элссэн суралцах хүсэлтэй оюутнуудын тоо эрс нэмэгджээ. Сетон Халл нь 70 гаруй чиглэлээр бакалавр болон магистрын зэргийг олгодог байна. 2025 оны байдлаар Сетон Халл Их Сургууль нь US News & World Report мэдээллийн сайтын Үндэсний Их Сургуулиуд хэмээх жагсаалтанд 165-д эрэмбэлэв. 2022 онд Сетон Халлын Хууль Зүйн сургууль АНУ-ын шилдэг 70 хууль зүйн сургуульд зүй ёсоор багтжээ.